שרון אהרונסון להבי

שרון אהרונסון-להבי היא פרופסור בחוג לאמנות התיאטרון באוניברסיטת תל אביב, המכהנת כסגנית דקאן להוראה ולמידה בפקולטה לאמנויות.

 ביוגרפיה 
אהרונסון-להבי השלימה תואר ראשון ושני בחוג לאמנות התיאטרון באוניברסיטת תל אביב, ולאחר מכן המשיכה ללימודי דוקטורט בתיאטרון במרכז ללימודים מתקדמים של אוניברסיטת העיר ניו יורק (CUNY), לאחר שזכתה במלגת פולברייט. עם שובה לישראל, זכתה במלגת פוסט-דוקטורט מטעם קרן דן דוד באוניברסיטת תל אביב (2005–2006), והייתה חברה בקבוצת מחקר של קרן גרמניה-ישראל למחקר ולפיתוח מדעי (GIF) בשנים 2007–2009.

בשנת 2012 נבחרה כחברה באקדמיה הצעירה הישראלית, ובשנים 2014–2015 הייתה חברה בוועדה המנהלת של האקדמיה. עד שנת 2016, כיהנה כמרצה בכירה במחלקה לספרות משווה באוניברסיטת בר-אילן. בשנים 2013–2014 שימשה כפרופסור אורחת באוניברסיטת קליפורניה בברקלי, שם לימדה את הקורס "מגדר וזהות בדרמה הישראלית והיהודית המודרנית". ב-2016 מונתה לתפקיד המנהלת האומנותית של תיאטרון אוניברסיטת תל אביב, ובשנים 2017–2021 כיהנה כראש החוג לאמנות התיאטרון. בשנת 2022 הייתה חברה בצוות השופטים של פרסי קרן ארדיטי לסטודנטים מצטיינים בתחום היצירה ביחסי יהודים-ערבים.

בין השנים 2017–2021 הובילה אהרונסון-להבי פרויקט מחקר רחב היקף על יצירתה של הבמאית רנה ירושלמי ואנסמבל עיתים, במימון הקרן הלאומית למדע (ISF).הפרויקט התמקד בפיתוח כלים דיגיטליים של "ביאור וידאו" (Video Annotation) לניתוח השפה הבימתית הייחודית של ירושלמי, ועבודתה הוצגה בתערוכה "מקורות ראשוניים: מניעים את הארכיון" בגלריה האוניברסיטאית של אוניברסיטת תל אביב.

בשנת 2022 הקימה את מעבדת Act.Play.Game במסגרת TILabs, מעבדות החדשנות של אוניברסיטת תל אביב, החוקרת תהליכי יצירה בתיאטרון, כמו משחק, בימוי ועיצוב, באמצעות פיתוח כלים פדגוגיים ומשחקים במציאות מדומה.

לצד עבודתה המחקרית, אהרונסון-להבי פועלת גם כאוצרת וכיוזמת של פרויקטים אמנותיים. היא שימשה כאוצרת התיאטרון של פרויקטים בין-תחומיים בגלריה האוניברסיטאית, בהם "נימוסי שולחן" (2017), ו-"Plan(e)t" (2019-2020).

 פרסומים נבחרים 
 ספרים פרי עטה 
 Performing Religion on the Secular Stage (Routledge, 2023) - בחינת "שובה של הדת" לבמה החילונית, לא כביטוי של אמונה, אלא כמקור תרבותי, אסתטי, אתי ופוליטי עבור יוצרי תיאטרון עכשוויים.
 בין זהוּת לאחרוּת בתיאטרון תנ"כי בישראל (המכון הישראלי לדמוקרטיה, 2017) - ניתוח של השימוש בסיפורי התנ"ך אצל יוצרים ישראלים כדי לבחון סוגיות אקטואליות של זהות וחברה. להבי מדגימה במחקרה כיצד העיבוד הבימתי של המקור התנ"כי הופך לזירה מאתגרת לשאלות על זהותה של החברה הישראלית ועל יחסה ל"אחר".
 מגדר ופמיניזם בתיאטרון המודרני (האוניברסיטה הפתוחה, 2013) - טקסט יסוד בעברית בנושא, המנתח סגנונות בתיאטרון פמיניסטי ואופני ייצוג של נשיות על הבמה, תוך דיון במחזות כמו "בית בובות" ובתיאוריה פרפורמטיבית של מגדר.
 Street Scenes: Late Medieval Acting and Performance (Palgrave Macmillan, 2011) - מחקר של התיאטרון הדתי של ימי הביניים המאוחרים ומבט חדש על המקצועיות והפיזיות של השחקנים בתקופה זו.

 ספרים בעריכתה 
 במה משלהן: שבעה מחזות אמריקניים פמיניסטיים (עורכת שותפה, אוניברסיטת תל אביב, 2015)
 Performance Studies in Motion: International Perspectives and Practices in the Twenty-First Century (עורכת שותפה, Bloomsbury, 2014)
 Wanderers and Other Israeli Plays (עורכת, Seagull Books, 2009)

 קישורים חיצוניים 






 הערות שוליים 

קטגוריה:סגל אוניברסיטת תל אביב: אמנויות
קטגוריה:בוגרות אוניברסיטת תל אביב: תיאטרון
קטגוריה:בוגרי אוניברסיטת תל אביב: תיאטרון
קטגוריה:בעלות תואר דוקטור מאוניברסיטת העיר ניו יורק
קטגוריה:בעלי תואר דוקטור מאוניברסיטת העיר ניו יורק
קטגוריה:אוצרות ישראליות
קטגוריה:חוקרות ישראליות
קטגוריה:ישראליות שנולדו במאה ה-20
קטגוריה:ישראלים שנולדו במאה ה-20